City Nature Challenge

De City Nature Challenge (ofgekierzt: CNC) ass ee weltwäite Concours, bei deem eemol am Joer d'Bierger ("citizens") opgeruff ginn, dobäi matzemaachen d'Biodiversitéit (Planzen, Déieren an aner Organismen) an hirem urbanen Ëmfeld ze dokumentéieren. Andeems d'Ëffentlechkeet an d'Sammele vu Biodiversitéitsdaten agebonne gëtt, ass et méiglech vill méi där Daten ze kréien. All Joer gëtt et dräi Präisser: Ee fir déi Stad déi am meeschten Observatioune mécht, ee fir déi, déi di meescht Aarte fënnt, an ee fir déi, an där déi meescht Leit matmaachen.

Participante benotze primär d'App oder d'Websäit vun iNaturalist fir hir Observatiounen ze dokumentéieren. Allerdéngs ginn a verschiddene Géigenden aner Plattforme benotzt, wéi z. B. Natusfera a Spuenien. No der Observatiounsperiod kënne wärend e puer Deeg Bestëmmunge gemaach ginn, éier dann déi definitiv Gewënner annoncéiert ginn.

D'Participante musse wëssen, wéi se Aarte bestëmmen. Si kréien dobäi Hëllef vun enger automatescher Aarten-Erkennungsfunktioun vun iNaturalist a vun der Gemeinschaft vun de Benotzer op iNaturalist, woubäi et sech do ëm professionell Wëssenschaftler an erfueren Naturalisten handelt.

 Geschicht 
De City Nature Challenge gouf vun der Alison Young an der Rebecca Johnson vun der California Academy of Sciences a vun der Lila Higgins vum Natural History Museum of Los Angeles County gegrënnt. Den éischte Concours war am Fréijoer 2016 tëscht Los Angeles a San Francisco. Participanten hunn deemools 20.000 Observatioune mat der iNaturalist-Plattform dokumentéiert.

2017 huet sech de Concours op 16 Stied an de Vereenegte Staaten ausgebreet. D'Participanten hu bannent fënnef Deeg iwwer 125.000 Observatioune gemaach. 2018 hunn 68 Stied op der ganzer Welt matgemaach. Bannent véier Deeg goufen iwwer 441.000 Observatioune vu méi wéi 18.000 Aarte gemaach an iwwer 17.000 Leit hu matgemaach. 2019 huet sech d'Ausmooss vum Concours méi wéi verduebelt mat bal enger Millioun Observatioune vun iwwer 31.000 Aarten an ongeféier 35.000 Participanten.

Mat der Editioun vun 2019 krut de City Nature Challenge e méi internationale Charakter, mat enger Gewënner-Stad aus Afrika (Kapstad) an dräi südamerikanesche Stied (La Paz, Tena a Quito) an zwou asiatesche Géigenden (Hong Kong a Klang Valley) an den Top Ten vun der Zuel vun den Observatiounen.

Fir 2020 hunn d'Organisateuren de Competitiounsaspekt vum CNC ewechgeholl fir d'Sécherheet vun de Participante wärend der COVID-19-Pandemie ze guarantéieren. Esou goufen deemno keng Gewënnerstied ausgeruff. Och wann esou manner Observatiounen zesumme komm sinn, hu méi Stied a méi Leit matgemaach an et konnte méi verschiddenen Aarte beobacht gi wei 2019.

 De City Nature Challenge zu Lëtzebuerg 
miniatur|De Flyer fir de City Nature Challenge 2019 an der Stad Lëtzebuerg vum Naturmusée.
2019 gouf de City Nature Challenge eng éischt Kéier vum Naturmusée an der Stad Lëtzebuerg organiséiert, vum 26. bis den 29. Abrëll. 417 Participante konnte mobiliséiert ginn; si hunn 8.220 Observatioune vun 1.083 Aarten um Territoire vun der Gemeng Lëtzebuerg gemaach.

Och 2020 hëlt Lëtzebuerg um City Nature Challenge deel. Participante konnte vum 24. bis de 27. Abrëll hir Observatiounen iwwer d'iNaturalist-Portal mellen. Gläichzäiteg mam City Nature Challenge sollt, organiséiert vum Naturmusée, och de Lycée Nature Challenge stattfannen, bei deem Lycéeën aus dem ganzen Land matmaache sollte. Bedéngt duerch d'COVID-19-Pandemie gouf allerdéngs de Lycée Nature Challenge ofgesot an de City Nature Challenge ob dat ganz Land ausgedeent, fir de Participanten et ze erméigleche matzemaachen, ouni sech missen ze deplacéieren.

 Resultater 
+D'Resultater vum City Nature Challenge pro Joer:JoerDatumStiedTotal ObservatiounenTotal AartenTotal ParticipantenSäit mat Resultater201614.–21. Abrëll219.7423.1521.018201714.–18. Abrëll16iwwer 125.0008.600iwwer 4.000201827.–30. Abrëll68442.518iwwer 18.00017.329201926.–29. Abrëll159963.773iwwer 31.00035.126202024.–27. Abrëll244815.258iwwer 32.50041.165202130. Abrëll–3 Mee4191.270.76745.39952.777202229. Abrëll–2. Mee

+City Nature Challenge Gewënner Stied no Joer:JoerMeescht ObservatiounenMeescht AartenMeescht ParticipantenSäit mat Resultater2016Los Angeles (Kalifornien) (10.353)Los Angeles (1.601)Los Angeles (574)2017Dallas-Fort Worth Area (Texas) (23.957)Houston, (Texas) (2.419)Los Angeles (1.034)2018San Francisco Bay Area (Kalifornien) (41.737)San Francisco Bay Area (3.211)San Francisco Bay Area (1.532)2019Kapstad (Südafrika) (53.763)Kaptstad (4.588)San Francisco Bay Area (1.947)2020N/AN/AN/A2021N/AN/AN/A
+D'Resultater vum City Nature Challenge zu Lëtzebuerg pro Joer:JoerObservatiounenAartenParticipantenSäit mat Resultater20198.2201.08341720205.8601.07742320215.341888268

 Um Spaweck 

 City Nature Challenge

Kategorie:Biodiversitéit
Kategorie:Citizen Science
Kategorie:Kompetitiounen
Kategorie:Natur zu Lëtzebuerg